CELEX: 32015D1204
Language: ro
Date: 2015-07-22 00:00:00
Title: Decizia de punere în aplicare (UE) 2015/1204 a Comisiei din 22 iulie 2015 de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007 al Consiliului, pentru a ține seama de situația specială din Kenya în ceea ce privește fileul de ton

23.7.2015   
            
            
               RO
            
            
               Jurnalul Oficial al Uniunii Europene
            
            
               L 195/46
            
         DECIZIA DE PUNERE ÎN APLICARE (UE) 2015/1204 A COMISIEI
   din 22 iulie 2015
   de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007 al Consiliului, pentru a ține seama de situația specială din Kenya în ceea ce privește fileul de ton
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1528/2007 al Consiliului din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibilor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (1), în special articolul 36 alineatul (1) litera (a) din anexa II,
   întrucât:
   
               (1)
            
            
               La 19 decembrie 2011, Comisia a adoptat Decizia de punere în aplicare 2011/861/UE (2) de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007, pentru a ține seama de situația specială din Kenya în ceea ce privește fileul de ton. Prin Decizia de punere în aplicare 2013/716/UE (3) a Comisiei s-a acordat o prelungire a respectivei derogări temporare până la 30 septembrie 2014.
            
         
               (2)
            
            
               La 26 februarie 2015, Kenya a solicitat o nouă derogare pentru perioada 1 ianuarie 2015-31 decembrie 2015 pentru 2 000 de tone de fileu de ton. La 13 martie 2015, Kenya a prezentat informații suplimentare în sprijinul solicitării sale.
            
         
               (3)
            
            
               Conform informațiilor furnizate de Kenya, capturile de ton crud originar rămân neobișnuit de reduse, chiar și în comparație cu variațiile sezoniere normale, și au dus la o scădere a producției de file de ton. Kenya a semnalat riscul pe care îl prezintă actele de piraterie în timpul livrării tonului crud. Ca urmare a acestei situații anormale, Kenya se află temporar în imposibilitatea de a respecta regulile de origine prevăzute în anexa II la Regulamentul (CE) nr. 1528/2007.
            
         
               (4)
            
            
               Kenya va beneficia de o derogare automată de la regulile de origine cu privire la fileul de ton clasificat la poziția 1604 din SA, în temeiul articolului 40 alineatul (7) din Protocolul privind originea anexat la Acordul de parteneriat economic EAC-UE, atunci când acest acord va intra în vigoare sau va fi aplicat provizoriu.
            
         
               (5)
            
            
               În conformitate cu articolul 4 alineatul (2) din Regulamentul (CE) nr. 1528/2007, regulile de origine prevăzute în anexa II la respectivul regulament și derogările de la aceste reguli urmează să fie înlocuite cu regulile prevăzute în Acordul de parteneriat economic EAC-UE, a cărui intrare în vigoare sau aplicare provizorie este prevăzută pentru 2016. Dat fiind că situația generală, inclusiv stadiul ratificării Acordului de parteneriat economic EAC-UE, va fi reevaluată în 2016, este necesar ca derogarea să se aplice până la 31 decembrie 2015.
            
         
               (6)
            
            
               Având în vedere importurile în cauză, o derogare temporară de la regulile de origine prevăzute în anexa II la Regulamentul (CE) nr. 1528/2007 nu ar cauza prejudicii grave unui sector economic stabil al Uniunii, sub rezerva respectării anumitor condiții referitoare la cantități, la supraveghere și la durată.
            
         
               (7)
            
            
               În consecință, este necesar să se acorde Kenyei o derogare pentru 2 000 de tone de file de ton pentru o perioadă de un an.
            
         
               (8)
            
            
               Regulamentul (CEE) nr. 2454/93 al Comisiei (4) prevede norme de gestionare a contingentelor tarifare. Aceste norme ar trebui aplicate gestionării cantității pentru care se acordă derogarea prin prezenta decizie.
            
         
               (9)
            
            
               Pentru a se permite o monitorizare eficientă a funcționării derogării, este necesar ca autoritățile din Kenya să comunice periodic Comisiei informații în legătură cu certificatele de circulație EUR.1 eliberate.
            
         
               (10)
            
            
               Pentru a se asigura livrarea regulată a fileului de ton din Kenya către Uniune și utilizarea optimă a contingentului stabilit în temeiul derogării, precum și pentru a se limita o posibilă întrerupere a schimburilor comerciale după expirarea derogării precedente, este necesar să se acorde o nouă derogare, cu efect retroactiv de la 1 ianuarie 2015.
            
         
               (11)
            
            
               Măsurile prevăzute în prezenta decizie sunt conforme cu avizul Comitetului Codului vamal,
            
         ADOPTĂ PREZENTA DECIZIE:
   Articolul 1
   Prin derogare de la anexa II la Regulamentul (CE) nr. 1528/2007 și în conformitate cu articolul 36 alineatul (1) litera (a) din respectiva anexă, fileul de ton de la poziția 1604 din SA fabricat din ton neoriginar de la poziția 0303 din SA se consideră ca fiind originar din Kenya în conformitate cu dispozițiile prezentei decizii.
   Articolul 2
   Derogarea prevăzută la articolul 1 se aplică mărfurilor și cantităților stabilite în anexă, provenind din Kenya, care sunt declarate pentru a fi puse în liberă circulație pe teritoriul Uniunii în perioada 1 ianuarie 2015-31 decembrie 2015.
   Articolul 3
   Cantitățile prevăzute în anexa la prezenta decizie se gestionează în conformitate cu articolele 308a, 308b și 308c din Regulamentul (CEE) nr. 2454/93.
   Articolul 4
   Autoritățile vamale din Kenya iau măsurile necesare pentru a efectua controale cantitative asupra exporturilor mărfurilor menționate la articolul 1.
   Înainte de sfârșitul lunii următoare fiecărui trimestru, autoritățile competente din Kenya transmit Comisiei o declarație trimestrială a cantităților pentru care au fost eliberate certificate de circulație EUR.1 în temeiul prezentei decizii, precum și numerele de serie ale certificatelor respective.
   Articolul 5
   Caseta 7 a certificatelor de circulație EUR.1 eliberate pentru mărfurile care fac obiectul prezentei decizii trebuie să conțină următoarea mențiune:
   
      „Derogation – Commission Implementing Decision 2015/…/EU”.
   
   Articolul 6
   Prezenta decizie intră în vigoare la data publicării.
   Se aplică de la 1 ianuarie 2015 până la 31 decembrie 2015.
   
      Adoptată la Bruxelles, 22 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 348, 31.12.2007, p. 1.
   
      (2)  Decizia de punere în aplicare 2011/861/UE a Comisiei din 19 decembrie 2011 de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007 al Consiliului, pentru a ține seama de situația specială din Kenya în ceea ce privește fileul de ton (JO L 338, 21.12.2011, p. 61).
   
      (3)  Decizia de punere în aplicare 2013/716/UE a Comisiei din 4 decembrie 2013 de modificare a Deciziei de punere în aplicare 2011/861/UE de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007 al Consiliului, pentru a ține seama de situația specială din Kenya în ceea ce privește fileul de ton (JO L 326, 6.12.2013, p. 45).
   
      (4)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).
   
      ANEXĂ
      
                  Nr. de ordine
               
               
                  Codul NC
               
               
                  Descrierea mărfurilor
               
               
                  Perioada
               
               
                  Cantități
               
            
                  09.1667
               
               
                  1604 14 36
               
               
                  File de ton
               
               
                  1.1.2015-31.12.2015
               
               
                  2 000 de tone